3. ΝΟΜΟΣ υπ’ αριθ. 1812 της 10/12 Μαΐου 1951 (ΦΕΚ Α΄ 140) Περί του Ιστορικού Αρχείου Ύδρας. Άρθρ.1.-1.Παρέχεται δια του παρόντος Νόμου εις τους Υπουργούς Εθνικής Παιδείας και Οικονομικών ή εξουσιοδότησις, όπως αποδεχθώσι δωρεάν προς το Ελληνικόν Δημόσιον του Υδραίου Εφοπλιστού Γκίκα Κουλούρα του υπ’ αυτού δι’ ιδίας δαπάνης ανεγερθέντος εν Ύδρα κτιρίου του Ιστορικού Αρχείου Ύδρας, εν ω τούτο από της ανεγέρσεώς του μέχρι σήμερον στεγάζεται. 2.Το σχετικόν δωρητήριον συμβόλαιον και η εις τα βιβλία των Μεταγραφών του Δήμου Ύδρας μεταγραφή του δωρουμένου ακινήτου απαλλάσσονται παντός φόρου, τέλους χαρτοσήμου ή άλλου οιουδήποτε τέλους υπέρ του Δημοσίου ή υπέρ τρίτων. Άρθρ.2.-Το Ιστορικόν Αρχείον Ύδρας αποτελούν Δημοσίαν Υπηρεσίαν υπαγομένην εις την δικαιοδοσίαν των Γενικών Αρχείων του Κράτους περιλαμβάνει: α)Το Ιστορικόν Αρχείον Ύδρας, αποτελούμενον εκ των εγγράφων των δημοσιευθέντων εις τους εκδοθέντας ήδη 16 τόμους και 5 τόμους των Αρχείων Κουντουριωτών και πάντα τα λοιπά έγγραφα, χειρόγραφα κλπ., τα αποκείμενα εν τω Αρχείω τούτω και μήπω δημοσιευθέντα. β)Βιβλιοθήκην και γ)Μουσείον των Ιστορικών κειμηλίων της νήσου Ύδρας. Άρθρ.3.-«1.Η Διοίκησις του Ιστορικού Αρχείου Ύδρας ασκείται υπό Εφορευτικής Επιτροπής, αποτελουμένης: α)Εκ του Μητροπολίτου Ύδρας ή του τοποτηρητού αυτού, ως Προέδρου. β)Εκ του εκάστοτε Δημάρχου Ύδρας ή ενός μέλους του Δημοτικού Συμβουλίου, προτεινομένου υπό του Συμβουλίου τούτου. γ)Εκ του Διευθυντού του Καλλιτεχνικού Σταθμού Ύδρας. δ)Εκ του Ειρηνοδίκου Ύδρας και ε)Εκ του δωρητού του κτιρίου του Αρχείου, τούτου δε εκλιπόντος υφ’ ενός των κατ’ ευθείαν συγγενών του, και τούτου μη υπάρχοντος εξ ενός των εγκρίτων πολιτών της νήσου, κατά προτίμησιν απογόνου ιστορικής οικογενείας της νήσου, υποδεικνυομένου υπό του Προέδρου της Εφορευτικής Επιτροπής του Ιστορικού Αρχείου Ύδρας». Η παρ. 1 αντικατεστάθη ως άνω δια της παρ. 1 άρθρ. 1 Νόμ. 3666/1957 (ΦΕΚ Α΄ 29). 2.Τα μέλη της Εφορευτικής Επιτροπής διορίζονται επί πενταετεί θητεία, ο δε διορισμός αυτών γίνεται δια πράξεως του Υπουργού της Εθνικής Παιδείας. 3.(Κατηργήθη δια της παρ. 2 άρθρ. 1 Νόμ. 3666/ 1957). «4.Η Εφορευτική Επιτροπή, συνερχομένη εντός μηνός το βραδύτερον από του διορισμού της, τη προσκλήσει του Προέδρου αυτής, εκλέγει δια μυστικής ψηφοφορίας, μεταξύ των μελών της, τον Αντιπρόεδρον, τον Ταμίαν και τον Γραμματέα». Η παρ. 4 αντικατεστάθη ως άνω δια της παρ. 3 άρθρ. 1 Νόμ. 3666/1957 (ΦΕΚ Α΄ 29). 5.Χρέη Ειδικού Γραμματέως εκτελεί ο επιμελητής του Ιστορικού Αρχείου. 6.Η Εφορευτική Επιτροπή συνέρχεται τη προσκλήσει του Προέδρου ή τη αιτήσει δύο εκ των μελών της, συνεδριάζει δε άπαξ τουλάχιστον του μηνός εν τω Καταστήματι του Αρχείου και αποφασίζει εκάστοτε, επί παντός ζητήματος αφορώντος εις την ομαλήν και αρτίαν λειτουργίαν του Ιστορικού Αρχείου, την συγκρότησιν και λειτουργίαν εν αυτώ Βιβλιοθήκης μετ’ αναγνωστηρίου και την οργάνωσιν διαλέξεων και ομιλιών εν τω Αρχείω, επί τω τελεί όπως τούτο αποβή κέντρον της πνευματικής και καλλιτεχνικής ζωής του τόπου. 7.Η Εφορευτική Επιτροπή ευρίσκεται εν απαρτία όταν οι παρόντες, εν οις ο Πρόεδρος ή ο Αντιπρόεδρος, είναι πλείονες των απόντων, αποφασίζει δε κατά πλειοψηφίαν των παρόντων κατά την συνεδρίασιν μελών. Άρθρ.4.-(Κατηργήθη δια της παρ. 4 άρθρ. 1 Νόμ. 3666/1957) Άρθρ.5.-1.Συνιστάται θέσις Επιμελητού του Ιστορικού Αρχείου Ύδρας επί βαθμώ και μισθώ Γραφέως Α΄ τάξεως, δυναμένου να προαχθή μετά συμπλήρωσιν τριετούς εν εκάστω βαθμώ υπηρεσίας, μέχρι του βαθμού και μισθού Γραμματέως Α΄ τάξεως. Εις την θέσιν ταύτην διορίζεται τη προτάσει της Εφορευτικής Επιτροπής και δια πράξεως του Υπουργού Εθνικής Παιδείας πτυχιούχος του Γυμνασίου ή Εμπορικής Σχολής, καταγόμενος εξ Ύδρας. 2.Τα έργα και καθήκοντα του Επιμελητού ορίζονται δι’ αποφάσεως της Επιτροπής. Ούτος παρίσταται υποχρεωτικώς καθ’ όλας τας εργασίμους ώρας εν τω Καταστήματι του Αρχείου, εις τρόπον ώστε τούτο, παραμένον ανοικτόν, να είναι πάντοτε προσιτόν εις το Κοινόν. Άρθρ.6.-Πέραν των υπό του παρόντος οριζομένων, το Ιστορικόν Αρχείον Ύδρας υπάγεται εις την περί μονίμων τοπικών αρχείων Νομοθεσίαν, ως και εις τας διατάξεις του Νόμ. 1289/1918, εφόσον δεν αντίκειται εις τα άρθρα του παρόντος Νόμου. Σελ. 761 653 Ιστορικό Αρχείο ΄Υδρας 31.Ι.γ.3 Άρθρ.7.-Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. 